Valtteri Filppula

**Valtteri Filppula** (s. 20. maaliskuuta 1984 Vantaa) on suomalainen uransa lopettanut jääkiekkoilija. Pelipaikaltaan Filppula oli keskushyökkääjä, mutta pelasi myös laitahyökkääjänä.

Filppula pelasi SM-liigaa Jokereissa ennen siirtymistään NHL:ään kaudella 2005–2006 hänet varanneeseen Detroit Red Wingsiin, jossa hän voitti Stanley Cupin kaudella .  Filppula pelasi NHL:ssä yli 1&nbsp;000 runkosarjaottelua tehden niissä 530 tehopistettä. NHL-uransa jälkeen hän pelasi Sveitsissä ennen paluutaan Jokereihin. Hän johdatti Jokerit kapteenina Mestis-mestaruuteen viimeiseksi jääneellä kaudellaan 2024–2025.

Maajoukkueessa Filppula voitti sekä olympiakultaa että maailmanmestaruuden vuonna 2022. Hän kuuluu kolmen kullan klubiin 30. pelaajana sekä ainoana suomalaisena.

## Seurajoukkueura
### Alkuvaiheet
Filppula aloitti jääkiekkoharrastuksen Etelä-Vantaan Urheilijoissa (EVU), josta hän siirtyi C-juniorina Kiekko-Vantaaseen ja sieltä B-juniorina Jokereihin vuonna 2000. Kaudella 2002–2003 hän voitti selkeästi A-nuorten SM-liigan pistepörssin, ja hänet nostettiin seuraavaksi kaudeksi edustusjoukkueeseen. Ensimmäisellä liigakaudellaan 2003–2004 Filppula pelasi 49 ottelua tehden viisi maalia ja yhteensä 18 tehopistettä, mutta hänen kautensa päättyi runkosarjan lopussa polvivammaan.

Kaudella 2004–2005 Filppula pelasi koko kauden Jokereiden kakkosketjun keskellä ja joukkue voitti kauden päätteeksi SM-hopeaa. Filppulan peliotteet olivat etenkin pudotuspeleissä vakuuttavia tehtyään 12 pudotuspeliottelussa viisi maalia ja yhteensä 11 tehopistettä; 55 runkosarjaottelussa tehopisteitä tuli 30. Kauden jälkeen kesällä 2005 Filppula siirtyi hänet kolme vuotta aiemmin varanneen Detroit Red Wingsin NHL-organisaatioon.

### NHL
Kauden 2005–2006 Filppula aloitti AHL:ssä Red Wingsin farmiseura Grand Rapids Griffinsin riveissä, ja teki runkosarjassa 74 ottelussa 20 maalia ja yhteensä 70 tehopistettä. Lisäksi hänet valittiin AHL:n tähdistöotteluun. Filppula pelasi uransa ensimmäisen NHL-ottelunsa 15. joulukuuta 2005, minkä myötä hänestä tuli ensimmäinen suomalainen Detroit Red Wingsissä pelannut pelaaja. Filppula pääsi pelaamaan samalla kaudella yhteensä neljä NHL-ottelua, joissa hän sai yhden syöttöpisteen.

Kaudella 2006–2007 Filppula sai pelata lähes koko kauden NHL:ssä. Hän aloitti jälleen farmissa, mutta sai kahden ottelun jälkeen kutsun Red Wingsin miehistöön loukkaantuneen Brad Nortonin paikalle, minkä jälkeen farmikomennusta ei enää tullut. Hänen ensimmäinen NHL-maalinsa syntyi kahdeksannessa NHL-ottelussaan St. Louis Bluesia vastaan 27. lokakuuta 2006 maalivahti Manny Legacén selän taakse. Filppulan edustama Detroit eteni läntisen konferenssin finaaleihin, mutta hävisi siellä tulevalle Stanley Cup -mestarille Anaheim Ducksille.

Seuraavalla kaudella Kaudella 2007–2008 Filppula pelasi koko kauden Red Wingsin kokoonpanossa. Pisteitä syntyi edelliskautta selvästi enemmän, ja hän voitti joukkueensa mukana Stanley Cupin. Pittsburgh Penguins kaatui otteluvoitoin 4–2. Kauden jälkeen mies solmi Detroitin kanssa viiden vuoden jatkosopimuksen, jonka arvo on 15 miljoonaa USA:n dollaria.

Kaudella 2008–2009 Filppula keräsi runkosarjassa aavistuksen enemmän pisteitä kuin edelliskaudella. Sitä voidaan pitää pienenä pettymyksenä, sillä vastuuta tuli enemmän, ja nousujohteisen uran takia odotusarvot olivat kovemmat. Kuitenkin pudotuspeleissä hän pääsi parempaan pistevireeseen. Detroit eteni edellisvuoden tapaan Pittsburgh Penguinsin kanssa Stanley Cup -finaaleihin, mutta tällä kertaa joukkue hävisi ottelusarjan 4–3.

Kaudella 2009–2010 Filppulalta jäi 26 runkosarjaottelua väliin loukkaantumisten takia, mutta hän kuitenkin pystyi edelliskautta parempaan pistetahtiin. Mies pelasi alkukaudella samassa ketjussa Ville Leinon kanssa mutta sai pelata etenkin loppukaudella paljon supertähti Henrik Zetterbergin kanssa. Pudotuspeleissä Filppula pääsi jälleen hyvään vireeseen mutta Detroitin kausi päättyi kuitenkin edellisiä aikaisemmin San Jose Sharksia vastaan pudotuspelien toisella kierroksella. NHL-pettymyksestä huolimatta mies pääsi tekemään arvokisadebyyttinsä helmikuussa 2010 Vancouverin olympialaisissa. Suomi voitti kisoista pronssia, ja Filppulan roolina oli pelata ykkösketjun laitahyökkääjänä.

Kausi 2010–2011 sujui suomalaiselta edellisen tapaan hyvin, mutta tälläkin kertaa Detroit putosi pudotuspelien toisella kierroksella, jälleen San Jose Sharksille.

NHL-kausi 2011–2012 oli Filppulan paras tähän mennessä, ja mies nousi joukkueensa ehdottomien kärkipelaajien joukkoon. Hän pelasi läpi kauden kakkosketjussa ruotsalaisen Henrik Zetterbergin ja tšekkiläisen Jiří Hudlerin kanssa. Detroitin päävalmentaja Mike Babcockin mielestä "euroketju" oli monessa ottelussa joukkueen paras. Hyvästä puolustuspelistäkin tunnettu Filppula teki nyt henkilökohtaisen maali- ja piste-ennätyksensä; 81 ottelussa syntyivät tehopisteet 23+43=66. Myös plus-miinus-tilastossa hän onnistui todella hyvin lukemallaan +18, ja rangaistusminuuttejakin kertyi vain 14. Miehen hyvistä otteista huolimatta Detroit putosi heti pudotuspelien ensimmäisellä kierroksella otteluvoitoin 4–1 Nashville Predatorsille. Filppula päätti kuitenkin osallistua kauden päätteeksi Helsingissä järjestettyihin MM-kisoihin. Henkilökohtaisesti kisat sujuivat häneltä hyvin, ja mies valittiin joukkueen kolmen arvokkaimman pelaajan joukkoon. Kuitenkin pettymyksenä Suomi jäi turnauksen neljänneksi hävittyään niukasti Tšekille pronssiottelussa maalein 3–2.

Seuraava NHL-kausi alkoi lokakuun sijasta vasta tammikuussa työsulun vuoksi. Sen vuoksi Filppula päätti hakea syksyllä pelituntumaa Jokereista, jossa pelattuaan 16 ottelua hän joutui jäämään kokoonpanosta pois polvivamman takia. Mies ehti kuitenkin tervehtyä kun NHL taas alkoi.

Kesällä 2013 Filppula siirtyi Tampa Bay Lightningiin viiden vuoden sopimuksella, jonka arvo on 25 miljoonaa dollaria. Kauden 2013–2014 aikana hän sai Tampa Bayssa paljon vastuuta ja pelasi muun muassa neljän hyökkääjän ykkösylivoimassa.

Maaliskuussa 2017 Filppula siirtyi kahden varausvuoron kanssa vaihtokaupassa Philadelphia Flyersiin, jossa Tampa Bayhin siirtyi puolustaja Mark Streit.

Heinäkuussa 2018 Filppula teki vapaana pelaajana yksivuotisen sopimuksen New York Islandersin kanssa.

Heinäkuussa 2019 Filppula palasi Detroit Red Wingsin tehtyään kahden vuoden mittaisen sopimuksen seuran kanssa. Helmikuussa 2020 Filppula saavutti urallaan tuhat runkosarjaottelua kautta aikain kahdeksantena suomalaisena pelaajana.

### Sveitsi

Kaudeksi 2021–2022 Filppula siirtyi vuoden mittaisella sopimuksella Genève-Servetteen. Vuonna 2023 Filppula oli voittamassa Sveitsin mestaruutta Genève-Servettessä. Vuonna 2024 Filppula voitti Mestarien liigan Servettessä.

### Paluu Jokereihin

Kaudeksi 2024–2025 Filppula palasi vuoden mittaisella sopimuksella Jokereihin. Hänestä tuli samalla yksi seuran omistajista. Filppula nimettiin myös Jokerien kapteeniksi. Hyökkääjä Leevi Lemberg vaihtoi pelinumeronsa Filppulalle tutusta 51:stä 61:een. Filppula pelasi ensimmäisen Mestis-ottelunsa kotiottelussa Tutoa vastaan 17. syyskuuta 2024. Hänet merkittiin Jokerien ykkössentteriksi laidoilleen Emil Kuusla ja Samuel Salonen. Hän sai ottelussa jääaikaa 19.11 minuuttia ja Filppula onnistui myös maalinteossa. Filppula voitti Jokerien kanssa seurahistorian ensimmäisen Mestis-mestaruuden, nostaen joukkueen SM-liigan karsintoihin Pelicansia vastaan. Karsinnoissa Jokerit kuitenkin hävisi Pelicansille 1–4 eikä noussut SM-liigaan. Kauden päätteeksi Filppula kertoi uransa lopettamisesta.

## Maajoukkueura
Filppula oli aikoinaan vakiopelaaja nuorten maajoukkueissa. Hän voitti alle 20-vuotiaiden MM-pronssia vuosina 2003 ja 2004. Jälkimmäisenä vuonna hänet valittiin myös kisojen tähdistökentälliseen ja vuoden parhaaksi nuorten maajoukkuepelaajaksi.

A-maajoukkuedebyyttinsä Filppula pelasi 16. joulukuuta 2004 Euro Hockey Tourin Venäjän turnauksessa.

Filppulan oli tarkoitus kuulua Suomen jääkiekkomaajoukkueeseen Sotšin olympialaisissa 2014, mutta hän loukkaantui ennen kisoja eikä näin ollen päässyt edustamaan Suomea olympialaisiin. Filppula pelasi myös keväällä 2017 MM-kisoissa tehden 10 otteluun 2+3. Filppula myös otti tuolloin paljon jäähyjä.

Filppula pelasi olympiakultaa voittaneessa Suomen maajoukkueessa Pekingin olympialaisissa 2022, jossa hän toimi myös joukkueen kapteenina. Edellisen kerran hän edusti Suomea olympialaisissa vuonna 2010 Vancouverissa.

## Muuta
Filppula kirjoitti ylioppilaaksi Vantaan Vaskivuoren lukiosta keväällä 2003.  Hän suoritti armeijan Tuusulassa Helsingin ilmatorjuntarykmentissä päästen reserviin alkuvuodesta 2005.

Myös Filppulan isoveli Ilari Filppula on jääkiekkoilija.

Filppula avioitui Jordan Daniellen kanssa heinäkuussa 2017 Versacen kartanossa Miamissa Yhdysvalloissa. He saivat Vera-nimisen tytön helmikuussa 2022, juuri ennen Pekingin talviolympialaisten jääkiekon alkua.

## Tilastot

## Lähteet

* Mikola, Juho Pekka: Täältä tullaan Detroit! *Jääkiekkolehti*, numero 8/2006, sivut 75-80. (99 kysymystä Filppulalle)
* Sihvonen, Varpu: Harvinainen Timantti. *Jääkiekkolehti*, numero 3/2006, sivut 62-63. (Filppulaa käsittelevä artikkeli)
* Keurulainen, Iiro: Vallen mainio. *Jokerit Hokcey News*, numero 3/2005, sivut 8-14. (Filppulaa käsittelevä artikkeli)
*  
* 

### Viitteet

## Aiheesta muualla
* Valtteri Filppula QuantHockey.com -sivustolla (suomeksi)
* 
* Tampa Bay Lightningin pelaajakortti Filppulasta 
* NHL:n pelaajakortti Filppulasta 
* Nhlfinns.com: Pelaajakortti Filppulasta 
* Ylen Elävä arkisto: Stanley Cup Valtteri Filppulalle